ตลาดหุ้นยุโรปเปิดตลาดอ่อนตัว เหตุวิตกแนวโน้มการขึ้นดอกเบี้ยของเฟด
ตลาดหุ้นยุโรปเปิดตลาดวันนี้อ่อนตัวลง เนื่องจากธนาคารกลางสหรัฐยังคงเปิดทางสำหรับการปรับขึ้นอัตราดอกเบี้ย แม้ว่า การขยายตัวของเศรษฐกิจจะอ่อนตัวลงก็ตาม
30 เม.ย. 2558

สำนักข่าวอินโฟเควสท์ รายงานว่าตลาดหุ้นยุโรปเปิดตลาดวันนี้อ่อนตัวลง เนื่องจากธนาคารกลางสหรัฐยังคงเปิดทางสำหรับการปรับขึ้นอัตราดอกเบี้ย แม้ว่า การขยายตัวของเศรษฐกิจจะอ่อนตัวลงก็ตาม
ดัชนี Stoxx Europe 600 ปรับตัวลง 0.5% แตะ 395.19 เมื่อเวลา 8.15 น.ตามเวลาลอนดอน ดัชนี CAC-40 ตลาดหุ้นฝรั่งเศสเปิดวันนี้ที่ 5,040.51 จุด เพิ่มขึ้น 1.12 จุด, +0.02% และดัชนี DAX ตลาดหุ้นเยอรมันเปิดวันนี้ที่ 11,440.79 จุด เพิ่มขึ้น 8.07 จุด, +0.07%
หุ้นโนเกีย ร่วง 8.1% ภายหลังจากที่บริษัทรายงานกำไรไตรมาสแรกน้อยกว่าการคาดการณ์ของนักวิเคราะห์
คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) ลงมติในการประชุมเมื่อวานนี้ ด้วยคะแนนเสียงเป็นเอกฉันท์ให้คงอัตราดอกเบี้ยในช่วง 0-0.25% ต่อไป